钦定古今图书集成/明伦汇编/宫闱典/第093卷 > 魏国大长公主 下嫁王诜
## 钦定古今图书集成/明伦汇编/宫闱典/第093卷 > 魏国大长公主 下嫁王诜

按《宋史公主列传》：“魏国大长公主，帝第二女，母曰宣
仁圣烈皇后。嘉祐八年，封宝安公主。神宗立，进舒国
长公主，改蜀国，下嫁左卫将军王诜。诜母卢寡居，主
处之近舍，日致膳羞。卢病，自和汤剂以进。帝厚于姊
妹，故主第池籞服翫极其华缛。主以不得日侍宣仁
于宝慈宫，居常悒然。间遇旱叹，帝降损以祷，主亦如”
之，曰：“我奉赐皆出公上，固应同其休戚。”帝居慈圣光
献皇后丧，毁甚，主曰：“我与上同体，视此亦复何聊。”立
散遣歌舞三十辈。元丰三年病笃，主性不妒忌，王诜
以是自恣。尝贬官，至是，帝命还诜官，以慰主意。太后临问已不省，后恸哭，久稍能言，自诉必不起，相持而
泣。帝继至，自为诊脉，亲持粥食之，主强为帝尽食，赐
金帛六千，且问所须，但谢“复诜官”而已。明日薨，年三
十。帝未上食，即驾往，望第门而哭。辍朝五日。追封越
国，谥“贤惠。”后进封大长公主，累改秦、荆、魏三国主。好
读古文章，喜笔札，赒恤族党，中外称贤。诜不矜细行，
至与妾奸。主旁妾数抵戾主。薨后，乳母诉之，帝命穷
治，杖八妾以配兵。既葬，谪诜均州。子彦弼，生三岁卒。